《题陈德逊青山白云图》
明代·杨荣

若有人兮尚贞独，为爱青山寄高躅。青山盘盘江水涯，白云高高满空谷。

昨日携书游帝畿，白云缥缈纷相随。中宵乍睹从龙处，故里犹怀伴鹤时。

东风三月春正好，白云有意还山早。多情更赋还山吟，愿与山人乐熙皞。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。